Քորիոռետինիտ

Քորիոռետինիտ, աչքի անոթաթաղանթի (աչքի բարակ պիգմենտային անոթային ծածկույթ) և ցանցաթաղանթի բորբոքում։ Այն հետին ծիածանաբորբի տեսակ է։ Եթե բորբոքվում է միայն անոթաթաղանթը և ոչ ցանցաթաղանթը, ապա կոչվում է անոթաթաղանթաբորբ։ Այս պոտենցիալ կուրացում առաջացնող պաթոլոգիան բուժելիս ակնաբույժի նպատակն է վերացնել բորբոքումը և նվազագույնի հասցնել հիվանդի թերապիայի հնարավոր ռիսկը։

Ախտանիշներ 
Քորիոռետինիտի ախտանիշներն են մշուշոտ տեսողությունը, ապակենման մարմնի դեստրուկտիվ փոփոխությունը, աչքի ցավը կամ կարմրությունը, լույսի նկատմամբ զգայունությունը կամ չափից դուրս արցունքահոսությունը։

Պատճառներ 
Քորիոռետինիտը հաճախ կապված է տոքսոպլազմոզով և ցիտոմեգալովիրուսով վարակվածության հետ (հիմնականում նկատվում է այն հիվանդների մոտ, ովքեր ունեն իմունային անբավարարություն, օրինակ՝ ՄԻԱՎ/ՁԻԱՀ, կամ օգտագործում են իմունոսուպրեսոր դեղամիջոցներ)։ Տրանսպլացենտար փոխանցման միջոցով բնածին տոքսոպլազմոզը կարող է նաև հանգեցնել այնպիսի հետևանքների, ինչպիսիք են քորիոռետինիտը, հիդրոցեֆալուսը և ուղեղային կալցիֆիկացիան։ Քորիոռետինիտի այլ հնարավոր պատճառներն են սիֆիլիսը, սարկոիդոզը, տուբերկուլյոզը, Բեխչետի հիվանդություն, օնխոցերկոզը կամ Արևմտյան Նեղոսի վիրուսը։ Քորիոռետինիտը կարող է առաջանալ նաև ենթադրյալ աչքի հիստոպլազմոզ համախտանիշի (POHS) դեպքում. Չնայած իր անվանը, ենթադրյալ աչքի հիստոպլազմոզ համախտանիշի կապը հիստոպլազմայի հետ հակասական է։

Ախտորոշում 
Ընդհանուր առմամբ, քորիոռետինիտի ախտորոշումը հիմնված է ակտիվ քորիոռետինալ բորբոքման անմիջական հետազոտության և/կամ ակնաբուժական հետազոտության ժամանակ ապակենման մարմնի մեջ լեյկոցիտների հայտնաբերման վրա։

Բուժում
Քորիոռետինիտի բուժումը սովորաբար ներառում է համակարգային կորտիկոստերոիդներ և հակաբիոտիկներ։ Այնուամենայնիվ, եթե քորիոռետինիտի հիմքում ընկած է ՄԻԱՎ-ը, ապա բուժուման համար իրականացնում են հատուկ թերապիա։

Կան ապացույցներ, որ իվերմեկտինը կարող է հանգեցնել քորիոռետինալ ախտահարումների կրճատմանը օնխոցերկալային աչքի հիվանդություն ունեցող հիվանդների մոտ։

Տես նաև
 Ուվեիտ
 Ռետինիտ
Մուլտիֆոկալ (բազմաբշտային) քորոիդիտ և պանուվեիտ

Ծանոթագրություններ

Լրացուցիչ գրականություն

Աչքի հիվանդություններ
Ակնաբուժություն
Բորբոքումներ
Վարակիչ հիվանդություններ
Հիվանդություններ